Koester tradisie | Netwerk24
Gys Coetzee, skoolhoof van die Hoërskool Voortrekker
“Sportsmanship is knowing that it is a game. That we are only as good as our opponents and whether you win or lose to always give a hundred percent.” – Sue Wicks
In tye waarin die skolelandskap soos ons dit ken, snel aan die verander is, is ons Saterdag (19/05) weer bevoorreg om die jaarlikse Voortrekker-Witteberg-derby aan te bied.
Hierdie soort geleenthede word al hoe minder in Suid-Afrika en daarom moet die skolegemeenskap van Bethlehem hierdie grootse geleentheid, wat dekades se tradisie en gesonde mededinging verteenwoordig, koester en beskerm.
Wat vir my egter die heel belangrikste is, is dat letterlik elke leerling en personeellid op een of ander manier op hierdie dag betrokke is.
Dié massadeelname skep geleenthede vir ons leerlinge om te ontwikkel en te groei.
Hierin lê die waarheid opgesluit: Ons twee skole het mekaar nodig, want wedywering en mededinging lei tot groei en ontwikkeling tot voordeel van Bethlehem en sy gemeenskap.
Ek wil Voortrekker se ouers, personeel, leerlinge en borge bedank vir al die beplanning en harde werk wat nodig is om hierdie dag ’n sukses te maak.
U is voorwaar ’n wenspan saam met wie ek oorlog toe sal gaan.
’n Spesiale woord van dank aan FNB vir die groot rol wat u steeds speel om hierdie ou tradisionele skolekompetisie nog in stand te hou.
Hiermee is dit vir my ’n voorreg om elke ondersteuner van skolesport uit te nooi om die derby by te woon.
Kom geniet die spontane gees, drama en trots van ons gemeenskap se jeug.
Baie sterkte aan al die afrigters en spanne.
Onthou, as jy alles gegee het, is jy ’n ware sportman of -vrou – wen of verloor.